《春晓闻众禽声有感》
宋代·李纲

春山苍莽天欲明，枕上静听春禽鸣。雏莺初啭正调舌，姹娅乍闻三两声。

不如归去意良切，脱却泼裤何由行。愁人最是断消息，姑恶更觉声娇狞。

布谷催耕雨才足，鹁鸠唤妇远将晴。

其馀不复识名字，雅音幽韵如簧笙。天公怜我太寂寞，故遣尤物怡吾情。

鸾歌凤舞未可见，候虫时鸟聊嘤嘤。我生半世困漂泊，巧言谗谤饱所经。

杜门却扫与世绝，欲窒两牖忘雷霆。尔声虽好太饶舌，逼耳颇似虚弦惊。

就中提壶可人意，劝我沽酒花间倾。心怀百忧只欲睡，更愿常醉不用醒。

落花芳草正可藉，玉山自倒知谁令。乌啼鹊噪错昏昼，燕雀啾唧环檐楹。

从教一一恣嘲弄，吾方深入无何庭。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。